
  Jeg vil kærligt dedikere denne bog til mine fire elskede børn – Kelly, Sean, Katie og Heather – og til deres livsledsagere Michael, Stephanie, Jerry og David. Jeg dedikerer også disse sider, med minder fra mit liv, til mine kære børnebørn Scottie, Shauna, Quinn, Beckett og Brenna, samt til alle de børnebørn, der vil komme i fremtiden (vi venter ivrigt på jer!).


  Jeg beder om, at min livshistorie må inspirere jer alle hver især til at stole på vores Gud, uanset hvilken situation I står i.


  Måtte I altid huske og holde fast ved Rom. 1,16.

  Om forfatterne


  Forord


  MANGE MENNESKER kender til visse aspekter af mit liv som barn og ung. Gennem årene har jeg delt nogle af detaljerne i forskellige sammenhænge, mest i mine taler. Men det er først nu, jeg har trukket tæppet til side for at give et mere fuldstændigt billede.


  Gennem mange år har jeg ofte fået henvendelser fra grupper og enkeltpersoner om at lave en film om min opvækst og mit vidnesbyrd. Jeg følte mig aldrig tryg ved at gøre det, førend jeg mødte den prisvindende filminstruktør Cristóbal Krusen for fem år siden. Jeg betroede ham udfordringen med at levendegøre min historie.


  Det er, hvad denne bog dybest set er. Det er en historie – min historie, malet med brede strøg, der beskriver glæder og sorger i den første del af mit liv. Begivenhederne er sande, om end nogle af de mennesker, I kommer til at møde, er en sammensætning af flere personer i mit liv; og de fleste af samtalerne i scenerne er gengivet, som jeg efter bedste evne husker dem. Bogen hedder Uforfærdet, fordi det i ét ord opsummerer, hvem jeg var, også selv om jeg måske ikke var klar over det dengang. Jeg oplevede nogle svære udfordringer under min opvækst, og min instinktive reaktion var, at give igen af samme skuffe. Jeg tilsluttede mig Nietzsches filosofi: ”Det, der ikke slår mig ihjel, gør mig stærkere,” uden at ane, hvem han var.


  Modstand gjorde mig ganske vist stærk og beslutsom. Men det var en overfladisk styrke, en forsvarsmekanisme, en kunstig maske, der dækkede over dystre ting. Hvad jeg længtes efter – hvad vi alle længes efter – var en kærlig relation til en, der accepterede mig som den jeg var, uden forbehold.


  Da jeg var elleve år gammel, betragtede jeg mig selv som det ensomste, mest gudsforladte menneske på jorden. Af grunde, som I kommer til at læse om, opgav jeg den forestilling, at en familie giver stabilitet, at en far beskytter en, at man kan stole på andre mennesker. Jeg vendte også ryggen til Gud; når jeg talte til ham, var det kun vrede skældsord og modbydelige forbandelser, jeg slyngede i hovedet på ham. Jeg havde ikke tænkt mig at indrømme mine fejl og svagheder. Desværre forstod jeg ikke, hvor nedbrydende det er for ens sjæl at leve i fornægtelse af sandheden.


  Jeg gjorde mig store anstrengelser for at sikre, at min dybe frygt og usikkerhed med hensyn til de ting, jeg havde været ude for, skulle forblive en hemmelighed. Jeg var rent følelsesmæssigt ligesom en snedig analfabet, der har held til at overbevise andre om, at han kan læse og skrive.


  Der er måske aspekter af min historie, som du vil genkende i din egen livshistorie, mens andre ting – heldigvis – kun er sket for mig. Og trods den lidelse, jeg har gennemgået, er jeg sikker på, at millioner af mennesker har haft en hårdere og vanskeligere opvækst end min egen.


  Virkeligheden er, at ingen går uskadt gennem livet. I Jobs Bog i Bibelen står der, at ”det er mennesket selv, der avler elendighed, og gnister flyver højt op.”1 Jeg har haft en masse gnister i mit liv, men også én livsforvandlende gnist, der gav mig håb. Jeg vil opfordre dig til at læse min historie og overveje, hvordan du – med hjælp fra Ham, der er stærkere end dig selv – også kan møde livet uforfærdet.


  Josh McDowell


  april 2012


  1


  Alt er vel på jorden


  DET VAR en usædvanlig varm dag til at være så tidligt om foråret, og jeg havde ruderne i bilen rullet ned for at få den smule brise ind, der måtte være i Wheaton, Illionis, 50 km vest for Chicago. Jeg gik på Wheaton College og var i gang med mit eftermiddagsjob der bestod i, at bringe administrative papirer ud til lokale high schools. Det var ikke bare et fritidsjob; det gav mig også en lille pause fra det evige akademiske arbejdspres på universitetet.


  Jeg havde håbet at nå over sporene ved jernbaneoverskæringen på Chase Street, før pendlertoget fra Chicago rumlede forbi, men jeg nåede derhen, præcis som bommen gik ned, og de røde advarselslamper begyndte at blinke. Jeg standsede bilen og lænede mig tilbage i sædet for at slappe af. Lyden fra signalet udgjorde en disharmonisk modstemme til det populære hit, som The Shirelles sang i bilradioen: ”Will You Still Love Me Tomorrow?”2


  Jeg kastede et blik i bakspejlet på det fredelige syn af Wheatons universitetsområde, der strakte sig op ad bakken bag mig, med den ærværdige Blanchard Hall på toppen. Dette syn mindede mig om Jesu ord i Matthæusevangeliet: ”En by, der ligger på et bjerg, kan ses langt væk.”3


  Ville jeg gøre Wheaton ære ved at gøre en forskel i verden? Hvis ja, hvordan?


  Mit blik rettede sig igen mod det forbipasserende tog. Hvor var lyden af det dog beroligende. Jeg husker, at jeg som barn lå i min seng om natten og lyttede til godstogene, der kom forbi, når musikken fra dem uhindret bølgede hen over Michigans landbrugsjord. Lokomotiverne virkede så beslutsomme, og deres advarselsfløjt lød frygtløst gennem mørket, mens gods­vognene raslede rytmisk bagefter, og lyden fra dem vuggede mig i søvn.


  Jeg sukkede tilfreds. Af en eller anden grund kom jeg til at tænke på Robert Brownings ofte citerede ord: ”Gud er i sin himmel, og alt er vel på jorden.”


  Jeg sang med på sangen i bilradioen:


  So tell me now, and I won’t ask again,


  Will you still love me tomorrow?


  Pludselig lagde jeg mærke til en pickup-varevogn i bakspejlet, der kom kørende i fuld fart imod mig. Den slingrede ujævnt og fik mere og mere fart på i stedet for at sætte farten ned. Jeg kneb øjnene sammen og så efter en ekstra gang. Bilen ville ikke stoppe – det havde den ikke tid og plads til. Toget var stadig på vej forbi foran mig, og jeg rakte ud efter gearstangen for at sætte bilen i bakgear, men jeg kunne ikke nå at bakke væk. Varevognen var næsten helt henne ved mig, da jeg satte bilen i frigear, trådte på bremsen, så hårdt jeg kunne, og beredte mig på at blive ramt.


  I en brøkdel af et sekund så jeg mit liv passere forbi mig – et liv, som jeg for størstedelens vedkommende helst ville glemme.

